Sahpra wil hê J&J-inentings moet hervat word(Foto: Justin Tallis/AFP) Die Suid-Afrikaanse Reguleringsowerheid vir Gesondheidsprodukte (Sahpra) het versoek dat die Johnson & Johnson Sisonke-entstofprogram moet voortgaan. Die regering het verlede week aangekondig dat hy besluit het om die inenting van gesondheidswerkers met die J&J-entstof tydelik te staak nadat enkele gevalle aangemeld is van mense in die VSA wat bloedklonte ontwikkel het nadat hulle met dié entstof ingeënt is. Volgens Sahpra het hy met die span wat die Sisonke-proewe hanteer sowel as Janssen Pharmaceutica, ŉ filiaal van Johnson & Johnson, vergader omtrent die veiligheidsdata van die Sisonke-proewe sowel as die newe-effekte wat in die VSA gerapporteer is. “Op grond van sy hersiening van die beskikbare data beveel Sahpra aan dat die tydelike opskorting van die Sisonke-proewe opgehef word, mits daar aan spesifieke voorwaardes voldoen word.” Die voorwaardes sluit onder meer in strenger sifting en monitering van deelnemers wat ŉ hoë risiko het vir bloedstollingsprobleme. “Daarbenewens moet maatreëls toegepas word om die veilige bestuur te verseker van alle deelnemers wat trombose en trombositopenie ontwikkel weens die entstof,” lui Sahpra se verklaring. Inligtingsblaaie en ingeligte toestemmingsvorms sal opgedateer word om die nuut geïdentifiseerde newe-effekte in te sluit. Deelnemers aan die Sisonke-proewe sal ingelig word oor die moontlike risiko’s van die ontwikkeling van bloedstollingsversteuring ná inenting. Hulle sal ook aangeraai word om onmiddellik mediese hulp in te win as hulle vroeë tekens en simptome ontwikkel wat verband hou met bloedklonte of ŉ lae bloedplaatjietelling. Volgens Sahpra sal die span wat die Sisonke-proewe doen die vereiste opgedateerde dokumente, prosedures en reëlings aan hom voorlê vir goedkeuring. Die hervatting van die inentings sal eers kan gebeur wanneer die nodige etiese navorsingskomitees hul goedkeuring gee.